《再用彝公长老韵赠嗣宗教授》
宋代·喻良能

居易青衫旧，安仁素发新。
愁思中酒圣，贫忍论钱神。
白也诗谁敌，潮乎笔更亲。
生辰宿南斗，同是数奇人。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。